Rejs Bredberijs

Rejs Daglass Bredberijs (, dzimis , miris  LosandželosāRay Bradbury, Master of Science Fiction, Dies at 91) bija ASV zinātniskās fantastikas, fantāzijas un šausmu literatūras autors. Viņa zināmākie darbi ir "Marsiešu hronikas" (The Martian Chronicles, 1950) un antiutopiskais romāns "451 grāds pēc Fārenheita" (Fahrenheit 451, 1953).

Latviešu valodā izdoti Bredberija darbi "Marsiešu hronikas", "451 grāds pēc Fārenheita", "Pieneņu vīns" (Dandelion Wine, 1957), kā arī stāstu krājums "Kaleidoskops", kura titulstāsts publicēts nedaudz agrāk, 1966. gadā žurnālā "Liesma" I. Siliņas tulkojumā.Žurn. "Liesma", Rīga, Latvijas KP CK Laikrakstu un žurnālu izdevniecība, 1966, Nr.2, 24.—25. lpp. 1973. gadā žurnālā "Zvaigzne" publicēts stāsts "Brīnumainākais no visiem brīnumiem" (tulkojusi Inese Veide).Žurn. "Zvaigzne", Rīga, Latvijas KP CK izdevniecība, 1973, Nr.20, 17.—19. lpp.

 Dzīvesgājums 
Dzimis 1920. gadā Vokiganā Ilinoisā elektromontiera Leonarda Spoldinga Bredberija (1891—1957) un viņa sievas Esteres Marijas Mobergas (1888—1966) ģimenē. Viņa tēvs bija angļu, bet māte zviedru izcelsmes. Viņa vectēvs un vecvectēvs no tēva puses bija avīžu izdevēji. No 1926. līdz 1927. gadam un no 1932. līdz 1933. gadam Bredberiju ģimene dzīvoja Tūsonā Arizonā, starplaikā joprojām uzturēdamies Vokiganā. 1934. gadā, kad Rejam bija trīspadsmit gadu, viņi pārcēlās uz Losandželosu.

1938. gadā Bredberijs pabeidza vidusskolu, taču mācības augstskolā neturpināja. Tā vietā viņš pelnīja naudu, uz ielām pārdodams avīzes un pašizglītojās vietējā bibliotēkā. Ietekmējies no zinātniskās fantastikas lubu žurnāliem, viņš togad sāka publicēt stāstus fanu izdotajos žurnālos. Viņa pirmā apmaksātā publikācija bija stāsts žurnālā Super Science Stories 1941. gadā, par to viņš saņēma 15 dolārus. Kopš 1942. gada viņš pievērsās vienīgi rakstīšanai. Viņa pirmā grāmata — stāstu krājums "Tumšais karnevāls" (Dark Carnival) tika izdota 1947. gadā izdevniecībā Arkham House. 1947. gadā viņš apprecējās ar Margaritu Maklēru (1922—2003), viņiem piedzima četras meitas. 1950. gadā viņš publicēja zinātniskās fantastikas stāstu krājumu "Marsiešu hronikas", 1953. gadā romānu "451 grāds pēc Fārenheita", 1957. gadā romānu "Pieneņu vīns".

Paralēli daiļliteratūrai Bredberijs rakstīja arī esejas par mākslu un kultūru. Daudzi viņa darbi tikuši ekranizēti.
1999. gadā viņš pārcieta smadzeņu trieku un pārvietojās ar ratiņkrēslu. Tomēr līdz 2009. gadam viņš regulāri piedalījās zinātniskās fantastikas rakstnieku pasākumos un turpināja rakstīt. Miris 2012. gada 5. jūnijā Losandželosā.

 Darbi 

 Romāni 
 1950 Marsiešu hronikas
 1953 451 grāds pēc Fārenheita
 1957 Pieneņu vīns
 1962 Tuvojas kaut kas nejauks
 1972 Helovīna koks
 1985 Nāve ir vientulīgs pasākums
 1990 Vājprātīgo kapsēta
 1992 Zaļas ēnas, balts valis
 2001 Atgriezušies putekļi
 2003 Nogalināsim visi Konstanci
 2006 Ardievu, vasara

 Atsauces 

Kategorija:Amerikāņu rakstnieki
Kategorija:Fantāzijas rakstnieki
Kategorija:Šausmu literatūras rakstnieki
Kategorija:Amerikas Savienoto Valstu zinātniskās fantastikas rakstnieki
Kategorija:Angļu valodā rakstošie
Kategorija:Pulicera balvas ieguvēji
Kategorija:ASV literatūras kritiķi